МахIмудида гьикъун буго гьал киналго батIи – батIиял чагIазе батIи – батIиял кучIдул гьаризе кин цо чиясухъа бажарулебан . МахIмудица абун буго: гьел киналго дида лъалин, рихьулин. Гьел киназулго кинабго гIищкъул къисмат цо дилъ бугин . Гьел дицаго дирго рахъалъ хъвалел кучIдул ругин. Михъида хIур хъвалев ХъахIабросолъа васасул, дир цо йихьарабго кканин рокьи Бекьилъа Муихъ. Хадуб гьей цоги рес бугесе росасе кьейгун кьватIанин дир керен, гIекканин гьеб; цинги росги хун хутIарай гьелъги пана гьавун вукIанин дун. Гьелъ ячIинин божутIа рекIкI чанцIул гьабураб, чанцIул гьей кьаллъарай, чанцIул рекъарай? Киналго гIишкъу ккаразул къисмат буго дилъ. Гьелъ кумек гьабуна дие кучIдул гьаризе… ХIакъикъаталдагийин, бицунаан инсуца, МахIмудихъе чи хварал, хадуб ракI унтарал гьудулзаби рачIун руго кечI гьабеян. Кьалда васал ругел улбуз гьарун гьездеги назму хъвайин. МахIмудихъа гьеб бажарун гьечIо. Гьас абун буго: росулъ кьалул кин дица бицинеб, кьалда рокьул гурони бицине лъаларев; годекIабахъ чабхъадейиш кечI ахIилеб, чабхъада Муиде гурони ахIичIев. «Рокьул гуронани кьалги бачIинчIин кочIолъе, кьерилалъухъ гурони керенги угьдичIин», - абулаан гьас. АхIичIо, гьабичIо гьес батIияб кечI. Гьабурабги лъугьинчIо.